贈徑山銛書記
作者：陸游
朝代：宋

paragraphs: 徑山老將無勍敵，百萬魔軍俱掃迹。
座下何人策雋功，籌略縱横銛記室。
銛公聲名滿吳會，惟有放翁最先識。
奕奕揮毫王粲詩，翩翩插羽陳琳檄。
風雷東海起伏龍，繅藉圜丘薦蒼璧。
徑山入門第一義，萬口譁言真稱職。
我謂銛公豈止此，徑山鉢袋渠能得。
一枝白拂倘付之，會見青天飛霹靂。